Predkladacia  správa

	
     Návrh na určenie  platových  náležitostí predsedom  ostatných  ústredných  orgánov štátnej 
správy a riaditeľovi NBÚ sa predkladá na základe novely zákona č. 312/2001 Z.z. o štátnej službe ( ďalej len zákon o štátnej službe) a o zmene a doplnení niektorých zákonov v znení neskorších predpisov platnej od l. januára 2004.

     Podľa § 102 zákona o štátnej službe predstavenému v politickej funkcii v služobnom úrade okrem ministerstva určí funkčný plat ten, kto ho vymenoval ak osobitný predpis neustanovuje inak. Podľa § 40 ods. 4 zákona č. 575/2001 o organizácii činnosti vlády a organizácii ústrednej štátnej správy platové náležitosti predsedov ostatných ústredných orgánov štátnej správy a riaditeľa NBÚ určuje vláda Slovenskej republiky podľa osobitného predpisu ktorým je zákon o štátnej službe. 

     Podľa § 78 ods. 5 zákona o štátnej službe predstavenému v politickej funkcii, ktorý je na čele ostatného ústredného orgánu štátnej správy patrí funkčný plat vo výške platu poslanca Národnej rady. Podľa § 106 ods. 6 zákona o štátnej službe predstavenému v politickej funkcii, ktorý je na čele ostatného ústredného orgánu štátnej správy na pokrytie nevyhnutných výdavkov za služby a iných osobných výdavkov súvisiacich s vykonávaním funkcie patrí paušálna nezdanená náhrada v sume, ktorou je 121 % z platovej tarify 11. platovej triedy.

     V zmysle vyššie uvedeného predkladáme návrh na určenie platových náležitostí predsedom ostatných ústredných orgánov štátnej správy a riaditeľovi NBÚ.